അന്ന മാനിംഗ് കംഫർട്ട്

അന്ന മാനിംഗ് കംഫർട്ട്, M.D. (മുമ്പ്, മാനിംഗ്; ജനുവരി 19, 1845 - ജനുവരി 12, 1931) സ്ത്രീ രോഗങ്ങളിൽ വൈദഗ്ദ്ധ്യം നേടിയ ഒരു അമേരിക്കൻ വൈദ്യനായിരുന്നു.  കണക്റ്റിക്കട്ട് സംസ്ഥാനത്ത് വൈദ്യശാസ്ത്രം പ്രാക്ടീസ് ചെയ്ത ആദ്യത്തെ വനിതാ മെഡിക്കൽ ബിരുദധാരിയായിരുന്നു.  കംഫർട്ട് യുഎസ് സാമ്രാജ്യത്വത്തെ എതിർത്തിരുന്നു. സ്ത്രീകളുടെ വോട്ടവകാശത്തിനായി ശബ്ദമുയർത്തിയിരുന്ന മുൻനിര നേതാക്കളിൽ ഒരാളായിരുന്ന അവർ, കൂടാതെ തദ്ദേശീയ അമേരിക്കക്കാരുടെയും ആഫ്രിക്കൻ അമേരിക്കക്കാരുടെയും അവകാശങ്ങൾ സംരക്ഷിക്കുന്നതിനായി പ്രയത്നിച്ച ഒരു സാമൂഹ്യ പരിഷ്കർത്താവുകൂടിയായിരുന്നു. 1878 മുതൽ സോറോസിസിലെ അംഗമായിരുന്ന അവർ ഒരു പയനിയർ ക്ലബ്ബ് വുമൺ കൂടിയായിരുന്നു. 

 ആദ്യകാലജീവിതം 
1845 ജനുവരി 19 ന് ന്യൂജഴ്‌സിയിലെ ട്രെന്റണിലാണ് അന്ന മാനിംഗ് ജനിച്ചത്.  ആൽഫ്രഡ് കേളിംഗ് മാനിംഗ് ആയിരുന്നു അവരുടെ പിതാവ്.  ബ്രൗൺ സർവ്വകലാശാലയുടെ സ്ഥാപകനും ആദ്യത്തെ പ്രസിഡന്റുമായിരുന്ന ജെയിംസ് മാനിംഗ് അദ്ദേഹത്തിൻറ സഹോദരൻ ആയിരുന്നു. പതിനേഴാം നൂറ്റാണ്ടിന്റെ അവസാനത്തിലാണ് അവർ ഇംഗ്ലണ്ടിൽ നിന്ന് യു.എസിലേയ്ക്ക് കുടിയേറിയത്.  കംഫർട്ടിന്റെ മാതാവ് ഫിലാഡൽഫിയ ക്വാക്കർ കുടുംബത്തിൽ നിന്നുള്ള എലിസബത്ത് (പ്രൈസ്) മാനിംഗ് ആയിരുന്നു.    കംഫർട്ടിന് ഇംഗ്ലീഷ്, ഫ്രഞ്ച് വംശപാരമ്പര്യമുണ്ട്. 

അവളുടെ കുട്ടിക്കാലത്ത്, കംഫർട്ടിന്റെ മാതാപിതാക്കൾ മസാച്യുസെറ്റ്‌സിലെ ബോസ്റ്റണിലേക്ക് താമസം മാറുകുയും അവിടെ അവൾക്ക് അക്കാദമിക് വിദ്യാഭ്യാസം ലഭിക്കുകയും ചെയ്തു.  അവിടെ വച്ച് പിതാവ് അവളെ പിയാനോ വായനയെക്കുറിച്ചുള്ള ഒരു പ്രത്യേക പഠനത്തിലേക്ക് നയിച്ചതോടെ, ന്യൂയോർക്കിലേക്ക് മടങ്ങിയതിന് ശേഷവും അവർ ഈ കമ്പം തുടർന്നു. പതിനാറാം വയസ്സിൽ, അവൾ ഒരു അസാധാരണ പിയാനോ വായനക്കാരിയായി അംഗീകാരം നേടിയിരുന്നു.  

ശരീരഘടനയുടെയും ശരീരശാസ്ത്രത്തിന്റെയും പഠനങ്ങളോടുള്ള അവരുടെ ആദ്യകാല ഇഷ്ടം തിരിച്ചറിഞ്ഞത് അവരുടെ അമ്മായിയും ന്യൂയോർക്ക് മെഡിക്കൽ കോളേജ് ആൻഡ് ഹോസ്പിറ്റൽ ഫോർ വുമണിൻറെ സ്ഥാപകയും ഇരുപത് വർഷത്തോളം അവിടെ ഡീനുമായിരുന്ന ക്ലെമെൻസ് സോഫിയ ഹാർനെഡ് ലോസിയർ ആയിരുന്നു.  ലോസിയറുടെ വീട്ടിൽ, അവളുടെ ജിജ്ഞാസയെ ഉണർത്തുന്ന പുസ്തകങ്ങൾ കംഫർട്ട് കണ്ടെത്തുകയായിരുന്നു.

 കരിയർ 
കുടുംബം കണക്റ്റിക്കട്ടിലെ നോർവിച്ചിൽ താമസിച്ചിരുന്നതിനാൽ, 1865-ൽ വൈദ്യശാസ്ത്ര ബിരുദം നേടിയ ശേഷം, കംഫർട്ട് ആ നഗരത്തിൽ തൊഴിൽ പരിശീലനം ആരംഭിച്ചു.  കണക്റ്റിക്കട്ടിൽ പ്രാക്ടീസ് ചെയ്യുന്ന ആദ്യത്തെ വനിതാ മെഡിസിൻ ബിരുദധാരിയായിരുന്നു അവർ.

 മരണവും പാരമ്പര്യവും 
1916-ൽ, കംഫർട്ടിന്റെ ബഹുമാനാർത്ഥം ന്യൂയോർക്ക് മെഡിക്കൽ കോളേജ് ആൻഡ് ഹോസ്പിറ്റൽ ഫോർ വുമൺ അവരുടെ പേരിൽ സ്കോളർഷിപ്പ് ആരംഭിച്ചു.

അന്ന മാനിംഗ് കംഫർട്ട് 1931 ജനുവരി 12 ന് ന്യൂയോർക്കിൽവച്ച് ന്യുമോണിയ ബാധിച്ച് മരിച്ചു.

 അവലംബം 

വർഗ്ഗം:1845-ൽ ജനിച്ചവർ